Π. ΚΟΥΚΟΥΛΟΠΟΥΛΟΣ: Κύριε Γενικέ Γραμματέα της ΚΕΔΚΕ, κύριε Διευθύνοντα Σύμβουλε της ΕΕΤΑΑ, κύριοι του Προεδρείου συνολικά, αγαπητοί συνάδελφοι, κυρίες και κύριοι, καταρχήν να κάνω ένα σχόλιο. Νομίζω ότι στο καθαρά πολιτικό επίπεδο, μάλλον έχει ξεπεραστεί η προσδοκία μας ως διοργανωτών γιατί προηγήθηκε ένα γεγονός το οποίο δεν μπορεί κανείς να το παρακάμψει. Τρεις Υπουργοί συναρμόδιοι για τα ζητήματα που αφορά η Διημερίδα μας, ήταν προ ολίγου στο βήμα και κατέθεσαν συγκεκριμένες προτάσεις και απόψεις. Δεσμεύτηκαν πολιτικά θα έλεγα για κάποια ζητήματα και από αυτήν την άποψη ίσως αποκτάται μία εντελώς άλλη διάσταση θα έλεγα και η δική μου εισήγηση και η προσωπική μου γνώμη. Όλο το βάρος της Διημερίδας πλέον, καλείται να το σηκώσει το τραπέζι του διαλόγου στο τέλος, γιατί νομίζω πως είναι υποχρέωσή μας, να μιλήσω ως εκ των συνδιοργανωτών και όχι ως ο κύριος εισηγητής όπως είπατε αγαπητέ κύριε καθηγητά καθώς με καλέσατε στο βήμα. 


Να πω λοιπόν πως μετά από μία τέτοια εντυπωσιακή πολιτική παρουσία στην Διημερίδα μας, νομίζω ότι είναι υποχρέωση όλων όσων δουλέψαμε για αυτήν Διημερίδα, να κωδικοποιήσουμε συγκεκριμένα τα συμπεράσματα, τις προτάσεις, για να υπάρξει αποτέλεσμα. Θα είναι κρίμα και άδικο πραγματικά, να αφήσουμε αναξιοποίητο ότι προ ολίγου έγινε μπροστά μας, γιατί αυτό το οποίο επιδιώκουμε τουλάχιστον εμείς από την πλευρά μας ως Κεντρική Ένωση Δήμων και Κοινοτήτων, το λέμε φαρδιά πλατιά στην πρώτη κιόλας σελίδα της εισήγησής μου, που την έχετε αν δεν κάνω λάθος, από χθες το πρωί στα χέρια σας και πιθανά οι περισσότεροι να την έχετε διαβάσει κιόλας και ίσως από αυτήν την άποψη να μην έχει και έννοια να την αναγνώσω εκ νέου γιατί την έχετε όλοι όπως είπα στα χέρια σας και όποιος δεν την έχει, μπορεί βέβαια να την πάρει. Είναι συγκεκριμένη, εξαντλητική, κωδικοποιημένη, με προτάσεις συγκεκριμένες και όχι αφηρημένες, αλλά έχει μεγάλη σημασία να ξεκινήσω από αυτό που λέμε χωρίς υπεκφυγές, το λέμε κατευθείαν και καθαρά στην πρώτη κιόλας σελίδα της γραπτής εισήγησης.


Η ΚΕΔΚΕ λοιπόν, ως συλλογική έκφραση των Πρωτοβάθμιων ΟΤΑ στην χώρα μας και ανταποκρινόμενη βέβαια στον θεσμικό της ρόλο, κυρίως όμως αξιοποιώντας την συμμετοχή της σε ευρωπαϊκά φόρα αλλά και εταιρικά σχήματα που σχετίζονται με το ειδικότερο ζήτημα της απασχόλησης και ειδικότερων πλευρών της, όπως η ανεργία των γυναικών, ανοίγει με την ευκαιρία τούτου του διήμερου Συνεδρίου, αυτή ήταν η επιδίωξή μας, αλλά έχει ανοίξει ήδη και για αυτό λέω ότι ξεπεράστηκε σε ένα βαθμό το πολιτικό σκέλος από όσα προηγήθηκαν. Η επιδίωξη μας λοιπόν ποια ήταν; Να ανοίξουμε σήμερα μία δημόσια συζήτηση για τον ρόλο της Τοπικής Αυτοδιοίκησης στην ανάπτυξη και εφαρμογή πολιτικών σε τοπικό καθαρά επίπεδο, που έχει σχέση με τα θέματα απασχόλησης και επιχειρηματικότητας. 


Για την αποτελεσματικότητα του εγχειρήματος, τα κομβικά σημεία που αποτελούν και τον πυρήνα της πρότασής μας, είναι δύο: Το πρώτο είναι ότι επιδιώκουμε με αυτήν μας την πρωτοβουλία, μαζί με την ΕΕΤΑΑ, να αναδείξουμε την σπουδαιότητα του τοπικού επιπέδου, κάτι που δυστυχώς στην χώρας μας εξακολουθούν πεισματικά να αγνοούν και είναι ιδιαίτερα ευχάριστα τα όσα ακούσαμε προ ολίγου από τους Υπουργούς στο βήμα, αρκεί να μπορέσουν να τα κάνουν και πράξη. Με τον συγκεκριμένο όρο, ανάδειξης σπουδαιότητας τοπικού επιπέδου, αναφερόμαστε βέβαια στο εγγύτερο στον πολίτη επίπεδο, στο οποίο μπορού να ληφθούν αποφάσεις και να χαραχθούν πολιτικές. Η επένδυση και η ενίσχυση στο τοπικό επίπεδο σε ανθρώπινο δυναμικό, μεθοδολογίες, εργαλεία, μεθοδολογικά εργαλεία, τεχνολογία, έρευνες και μελέτες, θεωρείται πλέον σε όλη την Ευρώπη και όχι μόνο, αναγκαία προϋπόθεση λειτουργίας και των υπερτοπικών επιπέδων διοίκησης και εξουσίας και θα πω κάποια συγκεκριμένα παραδείγματα μετά.


Ο δεύτερος βασικός μας στόχος, το δεύτερο στοιχείο που συναποτελεί μαζί με την ανάδειξη της σπουδαιότητας του τοπικού επιπέδου τον πυρήνα της πρότασής μας, αφορά – προσέξτε, είναι πάρα πολύ σημαντικό – την θεσμική διασφάλιση της σύνθεσης και του σεβασμού των τοπικών ιδιαιτεροτήτων, μέσα από μία συγκροτημένη διαδικασία, bottom-up όπως λέγεται στην Ευρώπη, από κάτω προς τα πάνω δηλαδή και είναι κάτι πάρα πολύ σημαντικό αγαπητοί συνάδελφοι, κυρίες και κύριοι, γιατί νομίζω ότι απευθύνομαι σε ένα Σώμα και ακροατήριο το οποίο έχει μία ιδιαίτερη ενασχόληση με αυτά.


Ξέρετε όλοι σας πολύ καλά και ίσως παραβιάζω ανοικτές θύρες, ότι από το να θέλεις μέχρι το να μπορείς να κάνεις κάτι, υπάρχει μία σοβαρή απόσταση. Πολλές φορές κινούμαστε στα όρια της νομιμότητας, όχι με την έννοια της παρανομίας, δεν εννοώ κάτι τέτοιο, κινούμαστε πάντως Τοπικές Ενώσεις, τοπικές πρωτοβουλίες, Δήμοι και Κοινότητες, με προγράμματα όπως η πρωτοβουλία EQUAL και ανάλογα προγράμματα, κινούμαστε πραγματικά στα τυφλά. Υπάρχει τρομερό θεσμικό έλλειμμα για να καλύψει ακριβώς την ενεργοποίηση στο τοπικό επίπεδο και αν ο μείζων πολιτικά στόχος είναι να αναδείξουμε την σημασία που έχει το τοπικό επίπεδο στα ζητήματα επιχειρηματικότητα και απασχόληση, πρακτικά αν θέσουμε το ερώτημα πώς, έτσι απαντιέται και αυτός είναι ο δεύτερος στόχος μας. Πρέπει να βρούμε τρόπους να ανοίξουμε δρόμους θεσμικούς για να μπορούμε να έχουμε αποτελεσματική ενασχόληση με αυτά τα θέματα. Δεν αρκεί να μένουμε μόνο στις πρωτοβουλίες και τις διαθέσεις μας και η θεσμική βέβαια αυτή διάσταση, είναι μία διαδικασία που προϋποθέτει ένα νέο, οργανωμένο και ισχυρό όπως λέμε πολιτικά, επιστημονικά και οικονομικά τοπικό επίπεδο, μεταφέρει σε ανώτερα επίπεδα την τοπική γνώση θεσμοθετημένα φυσικά και η εμπειρία, καθώς και την τοπική καινοτομία και την τοπική τεχνολογική δυνατότητα, αναγνωρίζει την διαφοροποίηση σε ανάγκες, δυνατότητες, πλούτο των διάφορων περιοχών. Εδώ ακριβώς είναι η εξειδικευμένη διάσταση του θεσμικού επιπέδου και έτσι μπορούμε να καταφέρουμε με μία τέτοια προσέγγιση τα ανώτερα επίπεδα διοίκησης και Αυτοδιοίκησης να αναβαθμίζουν τον θεσμικό, πολιτικό και ρυθμιστικό τους ρόλο, να διαμορφώνουν ρεαλιστικές, ορθολογικές και αποτελεσματικές στρατηγικές και πολιτικές, καθώς και ορθολογικά και αποτελεσματικά σχέδια και προγράμματα, εναρμονισμένα με την εθνική και ευρωπαϊκή στρατηγική για την απασχόληση.


Επιπλέον, αυτή η δημιουργική σύνθεση των δύο διαδικασιών, πιστεύουμε πως μπορεί να επιδράσει θετικά σε δύο αρνητικά φαινόμενα που χαρακτηρίζουν την προώθηση της απασχόλησης και της επιχειρηματικότητας. Πρώτον, την γραφειοκρατία. Ακούστηκαν από τους πιο αρμόδιους θα έλεγα, τους Υπουργούς, από τα χείλη τους προ ολίγου και συγκεκριμένα παραδείγματα για το τι σημαίνει γραφειοκρατία και το πόσο πίσω μπορούν να πάνε αυτές οι υποθέσεις πραγματικά και δεύτερον, είπε αρκετά πράγματα ο Υπουργός Εργασίας για την αποξένωση των ανέργων και ειδικά των ευπαθών κοινωνικά ομάδων από τις υπηρεσίες, τις πολιτικές και τις δράσεις που τους αφορούν και αποφασίζονται για αυτούς σε κεντρικό κυρίως, αλλά και σε περιφερειακό επίπεδο, αλλά πολλές φορές είναι μακριά από αυτούς και τις ανάγκες τους.


Αυτός είναι κυρίες και κύριοι, ο πυρήνας της πρότασης ή μάλλον θα έλεγα καλύτερα της επιδίωξής μας. Δηλαδή αυτή η Διημερίδα από την πλευρά την δική μας ως ΚΕΔΚΕ, οργανώθηκε με αυτές τις δύο κεντρικές  στοχεύσεις. Να αναδειχτεί η σημασία του τοπικού επιπέδου και να αναζητηθεί εξαντλητικά, όπως γίνεται και μία απόπειρα στην συνέχεια του κειμένου, να βρούμε ποια είναι εκείνα τα αναγκαία θεσμικά βήματα, οι αναγκαίες θεσμικές ρυθμίσεις, για να μπορούμε να έχουμε αποτελεσματική ενασχόληση με τα ζητήματα επιχειρηματικότητα και απασχόληση. 


Προχωράει παρακάτω το κείμενο. Δεν θα σας κουράσω, όπως είπα, να το διαβάσω ολόκληρο. Αναδεικνύει το κείμενο την ιδιαιτερότητα πραγματικά που υπάρχει στο τοπικό επίπεδο. Εδώ θέλω να μείνω σε κάτι που όλοι όσοι έχουμε ασχοληθεί από το  Α΄ ακόμα Κοινοτικό Πλαίσιο Στήριξης, από τα πρώτα σεμινάρια ακόμα του Κοινωνικού Ταμείου και ανάλογες πρωτοβουλίες και στην συνέχεια με το Β΄ και το Γ΄, κάτι που το ξέρουμε πολύ καλά. Ότι όλη αυτή η ιστορία έχει μετεξελιχθεί πολλές φορές σε μία ιστορία κατασπατάλησης πόρων, γιατί κατά κανόνα πουθενά δεν συνδέονται οι ανάγκες της τοπικής οικονομίας με τα αντικείμενα για τα οποία καταρτίζονται οι άνεργοι. 


Θέλω να πω το πιο απλό, το χιλιοειπωμένο, που είναι μία κοινή παρατήρηση όλων όσων έχουν ασχοληθεί επί πάρα πολλά χρόνια με αυτά τα αντικείμενα και αυτή βέβαια την σύνδεση δεν μπορεί να την κάνει κανείς άλλος αποτελεσματικά παρά μόνο ο ΟΤΑ. Για να την κάνει βέβαια ο ΟΤΑ, υπάρχει μία βασική πολιτική προϋπόθεση που την επισημαίνει με ιδιαίτερη έμφαση το κείμενό μας μέσα, που ζητά από όλους τους αιρετούς και προσωπικά από τον Δήμαρχο να μπουν μπροστά στην προώθηση των ζητημάτων που έχουν σχέση με την ανεργία και την απασχόληση. Πρέπει να μπουν μπροστά οι αιρετοί και ιδιαίτερα ο πλέον ευδιάκριτος αυτών σε κάθε τοπική κοινωνία, που είναι ο Δήμαρχος, να αποτελέσει ξεχωριστό θέμα συνεδρίασης του Δημοτικού Συμβουλίου με τεκμηριωμένες εισηγήσεις και όχι βέβαια με κλαυθμούς και οδυρμούς. Με συγκεκριμένες εισηγήσεις και συγκεκριμένες στοχεύσεις. Να συμπεριλαμβάνονται αυτές οι ενέργειες στο τεχνικό πρόγραμμα και τον προϋπολογισμό του Δήμου και πάει λέγοντας. 


Υπάρχουν εν πάση περιπτώσει όλα αυτά γραπτά, γιατί θέλουμε να ξεκινήσουμε πρώτα από τις δικές μας ευθύνες και την ανάγκη δικής μας ενεργοποίησης και μετά να πάμε σε επίπεδο Νομαρχιακό, Περιφερειακό και εθνικό, όπου έχουμε συγκεκριμένες προτάσεις για την ενίσχυση την θεσμική της (...) και της Περιφερειακής αντίστοιχης Επιτροπής και πάει λέγοντας. Να μην σας κουράσω όπως είπα, με την εξαντλητική ανάγνωση του κειμένου. 


Θέλω να θυμίσω όμως τους τίτλους. Ότι σε τοπικό επίπεδο όπως είπαμε, πρέπει να υπάρξουν σοβαρές διαδικασίες που έχουν να κάνουν με βάσεις δεδομένων, δίκτυα διάχυσης πληροφορίας και οργανωμένη συγκέντρωση καταρχήν πριν την διάχυση βέβαια και χρήση όλων των σύγχρονων μέσων. 


Στο πολιτικό επίπεδο μίλησα ήδη, τι σημαίνει πολιτικό επίπεδο. Σημαίνει ότι πρέπει να ενεργοποιηθούμε πρώτα από όλα εμείς οι αιρετοί. Επισημαίνουμε με ιδιαίτερη έμφαση και το υπογραμμίζω θα έλεγα δραματικά, το ζήτημα του στελεχιακού δυναμικού, γιατί είναι η αχίλλειος πτέρνα όλων των πρωτοβουλιών της Αυτοδιοίκησης στην πατρίδα μας. Χωρίς στελέχη δεν μπορούμε να κάνουμε σοβαρά βήματα και σοβαρές πολιτικές. Να τα ξεκαθαρίζουμε αυτά τα ζητήματα.


Βέβαια, έχουμε και μία αναφορά στην χρηματοδότηση, πηγαίνοντας μετά όπως είπα, σε Νομαρχιακό, Περιφερειακό και εθνικό επίπεδο, με συγκεκριμένες προτάσεις και με μία ειδικότερη αναφορά βέβαια στην προχωρημένη, προωθημένη και συγκεκριμένη χρήση των σύγχρονων τεχνολογιών, οι οποίες πρέπει να αποτελούν πάντα ένα αναπόσπαστο στοιχείο της παρουσίας και της δράσης της Αυτοδιοίκησης. 


Είναι προφανές ότι με μία τέτοια προσέγγιση στην νέα προγραμματική περίοδο, που μάλιστα πρέπει εδώ να κάνω ένα σχόλιο. Επειδή είναι πάρα πολλά στελέχη των ΤΕΔΚ εδώ μέσα, πιστεύω ότι όλοι εμείς, οι αιρετοί και τα στελέχη της Αυτοδιοίκησης, θα πρέπει συνάδελφοι να ενεργοποιηθούμε πολύ συγκεκριμένα. Στο Δ΄ Κοινοτικό Πλαίσιο Στήριξης πρέπει να συνειδητοποιήσουμε ότι τα πράγματα είναι πολύ διαφορετικά από ότι ήταν στα προηγούμενα τρία. Υπάρχουν ήδη περιοχές και δεν είναι περιοχές δευτερεύουσας σημασίας, πρώτα από όλα ξεκινώντας από την Αττική ή την διπλανή μας Στερεά, υπάρχουν περιοχές που βγαίνουν είτε καθολικά από τον στόχο ένα, όπως η Στερεά και το Νότιο Αιγαίο, είτε περιοχές που κατατάσσονται σε μία ενδιάμεση κατηγορία στατιστικής λεγόμενης σύγκλισης. Βγαίνουν δηλαδή από τον στόχο ένα και είναι οι περιοχές της Αττικής, της Κεντρικής Μακεδονίας, της Δυτικής Μακεδονίας και βέβαια πρέπει να πω ότι αν δεν κλείσει η διαπραγμάτευση για το Δ΄ Κοινοτικό Πλαίσιο μέχρι 30/6 στην Προεδρία του Λουξεμβούργου, θεωρείται βέβαιο πως οι Άγγλοι θα αρνηθούν να το κλείσουν στο δεύτεορ εξάμηνο του 2005 και θα κλείσει η διαπραγμάτευση για το Δ΄ Κοινοτικό Πλαίσιο λοιπόν, τον Γενάρη και πέρα του 2006.


Αυτό τι σημαίνει; Σημαίνει πως θα χρησιμοποιηθούν τα στατιστικά στοιχεία όχι πλέον των ετών 2001 και 2002, αλλά θα χρησιμοποιηθούν τα στατιστικά στοιχεία των ετών 2001, 2002, 2003 και αυτό σημαίνει ότι βγαίνουν δέκα περιφέρειες της Ελλάδας από τον στόχο ένα, βγαίνει ουσιαστικά όλη η χώρα. 


Ήδη στο μεγαλύτερο μέρος της χώρας πρέπει να αρχίσουμε να σκεφτόματε διαφορετικά γιατί οι υποδομές κατά κανόνα δεν χρηματοδοτούνται, αλλά ακόμα και στις περιοχές που παραμένουν στον στόχο ένα, τα ζητήματα που έχουν προτεραιότητα για χρηματοδότηση αφορούν την απασχόληση, την καινοτομία, τις τεχνολογίες και την ανταγωνιστικότητα. Αυτά είναι και τα δύο από αυτά είναι αντικείμενο που πιάνει η Διημερίδα με την οποία ασχολούμαστε. Δεν ξέρω αν έχουμε συνειδητοποιήσει τι ζητήματα προσεγγίζουμε σε σχέση με τις ανάγκες της επερχόμενης προγραμματικής περιόδου. 


Για αυτό και είπα κύριε καθηγητά ότι κατά την γνώμη μου αντιλαμβάνομαι τον ρόλο μου όχι να αναγνώσω το κείμενο που είναι ωραία γραμμένο με την συνεργασία ανθρώπων που χρόνια τώρα δουλεύουν σε αυτά τα προγράμματα. Νομίζω πως όλο το βάρος της Διημερίδας πλέον και με δεδομένο αυτό που προηγήθηκε, αξιολογώντας το πολιτικά προ ολίγου από το βήμα, πέφτει μεγάλο βάρος στο τραπέζι μετά να μπορέσουμε να κωδικοποιήσουμε και να κάνουμε  συγκεκριμένες προτάσεις και προς τα επάνω και προς τα κάτω. Για την θεσμική διευκόλυνση ας πω, όλης της ενεργοποίησης της Τοπικής Αυτοδιοίκησης στους τομείς απασχόληση και επιχειρηματικότητα, αλλά και από την άλλη να κωδικοποιήσουμε τα συμπεράσματα για να μπορέσουν να λειτουργήσουν εγερτήριο προς τα δικά μας μέλη, τους Δήμους και τις Κοινότητες της χώρας και προς τα στελέχη. Να μην είναι μία υπόθεση εδώ των ειδικών και θα πω κάτι για αυτο και θα γίνω νομίζω ιδιαίτερα κατανοητός.


Θέλω απλά να κλείσω λέγοντας δύο πράγματα στην κυρίως εισήγηση, αυτή που είναι και γραμμένη. Να προσθέσω δηλαδή σε αυτά που είναι γραμμένα δύο φράσεις. Η πρώτη είναι πως όλα όσα έχουν σχέση με την απασχόληση και την αντίληψη της ΚΕΔΚΕ, δεν συμπεριλαμβάνεται βέβαια αυτούσια στο κείμενο που έχετε στα χέρια σας για να δει κανείς την συνολική μας πρόταση και αντίληψη για αυτά τα θέματα. Πρέπει να ανατρέξει και στο κείμενο που έχουμε καταθέσει πέρσι στα πλαίσια του διαλόγου που αφορούσε το εθνικό σχέδιο δράσης για την απασχόληση. Εκεί λοιπόν καταθέσαμε μία συνολική αντίληψη με κωδικοποιημένες προτάσεις. 


Το δεύτερο που πρέπει να καταθέσω, θα το πω με μία φράση κυριολεκτικά. Με διευκόλυνε ο κύριος Σιούφας από το βήμα. Δεν χρειάζεται να μείνω και να μακρηγορήσω σε αυτό το σημείο. Απλά να πω ότι αντιλαμβανόμενη η Αυτοδιοίκηση το ότι τα ζητήματα της ανταγωνιστικότητας και της επιχειρηματικότητας είναι ζητήματα στα οποία δεν σηκώνει αναβολή και ότι επίσης ειαι ζητήματα στα οποία η Αυτοδιοίκηση έχει και θα έχει ολοένα πιο σοβαρό και διευρυνόμενο ρόλο.

Έχουμε προχωρήσει σε αυτό που προ ολίγου από το βήμα είπε ο κύριος Σιούφας, δηλαδή προχωράμε στην υπογραφή ενός πρωτοκόλλου συνεργασίας, μιας προγραμματικής συμφωνίας στα πλαίσια του έτους ανταγωνιστικότητας όπως είναι γνωστό για το έτος 2005, έτσι ώστε να υπάρξει συγκεκριμένη ενεργοποίηση στα ζητήματα ανταγωνιστικότητα και επιχειρηματικότητα, ζητήματα και τομείς που κατά κανόνα πρέπει να πω τα προηγούμενα χρόνια δεν ήταν ιδιαίτερα προσφιλή στους αιρετούς της Τοπικής Αυτοδιοίκησης. Νομίζω ότι πρέπει να μπούμε ιδιαίτερα επιθετικά και σε αυτό το πεδίο και θα το προσπαθήσουμε να το κάνουμε βέβαια σε συνεργασία με το Υπουργείο Ανάπτυξης. 

Πριν κλείσω, δεν είναι εδώ ο Υπουργός Εργασίας αλλά είναι τύχη πραγματικά το ότι έχουμε μαζί μας τον Γενικό Γραμματέα του Υπουργείου και καθηγητή κύριο Βλάχο, που προεδρεύει κιόλας, γιατί θα θεωρούσε μεγάλη παράλειψη, θα θεωρούσα ελλειπέστατη τη παρουσία μου πολιτικά και παραγωγικά κυρίως από το βήμα αν δεν αναφερόμουν σε ένα πρόβλημα εφαρμογής. Γιατί από τα λόγια μέχρι τη πράξη υπάρχει κατά κανόνα απόσταση, αλλά στην περίπτωση των προγραμμάτων που μας ενδιαφέρουν υπάρχει τεράστια απόσταση κύριε καθηγητά. 

Ευτυχώς μάλιστα η ίδια απόσταση διέκρινε και τη προηγούμενη κυβέρνηση, δυστυχώς δηλαδή αλλά το λέω ευτυχώς και κινδυνεύω να παρεξηγηθώ, δυστυχώς όμως για τη χώρα και για τους ανέργους και θα γίνω συγκεκριμένος. Δεν είναι ευθύνη βέβαια μόνο της Πολιτείας, είναι και δική μας, είναι και της ίδιας της κοινωνίας για τον τρόπο με τον οποίο σκέφτεται. 

Εδώ λοιπόν θα μιλήσω για τις τοπικές πρωτοβουλίες απασχόλησης και θα επισημάνω τρία προβλήματα, τα οποία έχουν ήδη επισημανθεί και ισχύουν στο ακέραιο όπως θα τα πω. Πρώτον, στις τοπικές πρωτοβουλίες απασχόλησης πέραν του ότι έχουν καθυστερήσει πάρα πολύ όπως ξέρετε, μόλις πρόσφατα βγήκε η οδηγία εφαρμογής και τα λοιπά, ακούστε λοιπόν τρία προβλήματα για τα οποία αρκετοί από τους υπεύθυνους είμαστε και εδώ μέσα βέβαια. 

Πρόβλημα πρώτο: η συντριπτική πλειοψηφία των προτάσεων που έχουν καταθέσει τα σύμφωνα αποτελούν προτάσεις που να μην τις χαρακτηρίσω και είναι δικές μας προτάσεις, θα ξεκινήσω από τις δικές μας ευθύνες πρώτα από όλα και του φορέα που μας υποστηρίζει, των αναπτυξιακών μας εταιρειών και τα λοιπά. Δυστυχώς τεράστια είναι η ευθύνη μας. 

Αν λοιπόν μπήκατε στον κόπο να διαβάσετε τις προτάσεις των συμφώνων των τοπικών πρωτοβουλιών απασχόλησης θα δείτε με έκπληξη ότι το 60% ως 65% των χρημάτων κατευθύνεται στους ειδικούς για την ανεργία και όχι στους ανέργους. Αυτό είναι απαράδεκτο και βέβαια είναι έμπρακτη απόδειξη ας πούμε μιας παθογένειας. Στους ειδικούς για την ανεργία δηλαδή θα τα δώσουμε τα λεφτά ή στους ανέργους του κοινωνικού ταμείου που αφορά τις τοπικές πρωτοβουλίες απασχόλησης; 

Βεβαίως, αγαπητοί συνάδελφοι, τις ευθύνες αυτές δεν τις αναζητούμε αλλού, τις αναζητούμε σε εμάς τους εαυτούς μας, γιατί εμείς φωνάξαμε όλους τους κυρίους και μας έκαναν τις προτάσεις και κάναμε προτάσεις για να πάρουν αυτοί τα λεφτά και όχι να πάνε στους ανέργους, καθαρές κουβέντες. Είμαι ιδιαίτερα στεναχωρημένος πραγματικά και προβληματισμένος που ούτε οι δικές μας οι αυτοδιοικητικές εταιρείες, η ΕΕΤΑΑ, η ΠΕΤΑ, η ΑΝΚΟ, με τις προτάσεις που κατέθεσαν και προσυπογράφουν δεν αποτελούν εξαίρεση δυστυχώς. Περιμένουμε εμείς να τις αξιοποιήσουν και λέμε μετά γιατί δεν έχουν αποτέλεσμα τα προγράμματα και τα Κοινοτικά Πλαίσια Στήριξης. Πώς να έχουν; Θα περάσουν κάποιοι καλά και οι άνεργοι χειρότερα.

Δεύτερο πρόβλημα στις τοπικές πρωτοβουλίες: το μεν Υπουργείο Εργασίας καλά πέρασε, κατάφερε και προσέλαβε 400, έναν για κάθε τοπική πρωτοβουλία με σύμβαση έργου και ετοιμάζεται να δουλέψει τις τοπικές πρωτοβουλίες απασχόλησης με τρόπο υποδειγματικά τριτοκοσμικό. Ο λόγος; Έχει μια γραμμή προϋπολογισμού ο ΟΑΕΔ και αν καθίσω να σας εξηγήσω απο μικροφώνου, κύριε καθηγητά, το ταξίδι που θα κάνουν οι πιστοποιήσεις και οι πληρωμές με χαρτιά θα βάλετε όλοι τα γέλια. Για να πάρουν τα λεφτά δηλαδή από το ΠΕΠ. 

Εγώ έχω ένα τοπικό σύμφωνο, έχω μέσα εργασιακή εμπειρία, stage, 18μηνο και τα λοιπά, δεν πάω στους ειδικούς το δικό μου σύμφωνο. Τα λεφτά λοιπόν προορίζονται για τους ανέργους. Ενεκρίθη το σχέδιο λοιπόν τον Αύγουστο του 2002, περιμένω Μάρτιο του 2005 ακόμη για να ξεκινήσω. Τέτοια φοβερή ταχύτητα ας πούμε έχουμε στην Ελλάδα.

Πάμε λοιπόν να δούμε τις περιφέρειες ενός σχεδίου που δεν έχει την παθογένεια που έλεγα νωρίτερα στις προτάσεις. Τι πρέπει να κάνει λοιπόν τώρα; Ακούστε σχιζοφρένεια τώρα, το έδωσα στη Περιφέρεια και η Περιφέρεια; Καταρχήν ενώ εγκρίθηκε το σχέδιο ολόκληρο, ενώ εγκρίθηκαν τα αστικά ολοκληρωμένα, ενώ εγκρίθηκε όλο το σχέδιο το εγκρίνουμε και ένα-ένα, γιατί το ΥΠΕΘΟ δεν θέλει ακόμα να κάνει στον 2863 την στοιχειώδη απλούστευση και θέλει δέκα φορές να εγκρίνει με διαδικασία συντονισμού τη κάθε πρόταση. 

Αφού έχουμε λοιπόν περάσει τόσα και τόσα με χαρτιά και οτιδήποτε άλλο, φτάνουμε τώρα υποτίθεται να βγούμε και να κάνουμε τα προγράμματα. Τι κάνουμε λοιπόν, αγαπητοί φίλοι και συνάδελφοι, με τα προγράμματα εργασιακής εμπειρίας και τα 18μηνα εγκεκριμένα από τον Αύγουστο του 2002 που τα περιμένουν οι άνεργοι; Τα δίνουμε στην Περιφέρεια, γιατί από εκεί είναι τα λεφτά στο ΠΕΠ Δυτικής Μακεδονίας, η Περιφέρεια προκηρύσσει και δεν μπόρεσα να καταλάβω γιατί προκηρύσσει, για να τα πάρει ο μόνος τελικός δικαιούχος που γράφει συμπλήρωμα προγραμματισμού και του Εθνικού Κέντρου Περιφερειακών Προγραμμάτων που είναι ο ΟΑΕΔ, ο ΟΑΕΔ θα τα βγάλει στον αέρα – αυτά τα προγράμματα είναι του Δήμου Κοζάνης – δέκα θέσεις ας πούμε stage, είκοσι θέσεις εκεί, παραπέρα και τα λοιπά, θα κάνουν διάφοροι αιτήσεις, θα δουλεύει το τοπικό παράρτημα του ΟΑΕΔ διεκπεραιωτικά, θα πηγαίνουν κάποιες πιστοποιήσεις, το ΠΕΠ θα πληρώνει τον ΟΑΕΔ κεντρικά και στην Αθήνα λογιστικά, ο ΟΑΕΔ λογιστικά από την Αθήνα θα τα στέλνει στη Δυτική Μακεδονία και αυτή θα τα δίνουν στους Δήμους και έμμεσα στους ανέργους. Αυτό λέγεται Ουγκάντα, αυτό λέγεται τρίτος κόσμος, γιατί έτσι δουλεύει ο τρίτος κόσμος. Η γραφειοκρατία, κύριε καθηγητά, είναι συγκεκριμένη, δεν είναι μια αόριστη έννοια την οποία πρέπει να κάνετε. 

Κάνουμε μαζί με τον Γενικό Γραμματέα της ΚΕΔΚΕ παραστάσεις και στη προηγούμενη Διοίκηση του ΟΑΕΔ και στη τωρινή Διοίκηση του ΟΑΕΔ και πέφτουμε πάνω στο Τοίχος του Βερολίνου. Το Τοίχος του Βερολίνου έπεσε βέβαια, αλλά το τοίχος στο Υπουργείο Εργασίας και στον ΟΑΕΔ δεν έπεσε ακόμα. Ο ΟΑΕΔ είναι δυνατόν να δουλεύει με μια γραμμή προϋπολογισμού και να μην έχουν διοικητική δικαιοδοσία οι αποκεντρωμένες τους εκφράσεις έτους 2005 και εμείς θέλουμε να μιλάμε για τοπική διάσταση στην απασχόληση; 

Για να λέμε τα πράγματα με το όνομά τους, εγώ δεν θέλω να αναιρέσω όλα όσα έχουν πει οι τρεις Υπουργοί, ούτε και να δώσω το ακέραιο της ευθύνης στη σημερινή κυβέρνηση. Έτσι σκεφτόταν και η προηγούμενη Διοίκηση του ΟΑΕΔ και η πολιτική ηγεσία του Υπουργείου Εργασίας, έτσι σκέφτεται και η σημερινή. Όλα αυτά βέβαια για τα οποία μιλάμε κατά την άποψή μου θα μείνουν γράμμα κενό και ωραία λόγια ας πούμε. 

Θα πάω τώρα στο τρίτο πρόβλημα, για το οποίο έχω μια αιρετική άποψη και θα μου επιτρέψετε να την καταθέσω, θα την καταλάβει καλά ο Γενικός μας Γραμματέας κύριος Βεζυργιάννης. Προσωπικά πιστεύω – και αυτά τα έλεγα και με τη προηγούμενη κυβέρνηση, τα λέω και σήμερα και με το ελλειπές Διάταγμα όπως είχε ειπωθεί του κυρίου Σκανδαλίδη και με το Διάταγμα 164 που έκανε ο κύριος Παυλόπουλος – ότι όλη αυτή η ιστορία με τους συμβασιούχους και τον τρόπο με τον οποίο τους έχει διαχειριστεί το κεντρικό πολιτικό σύστημα είναι το μεγαλύτερο εμπόδιο για όλα αυτά που συζητάμε. 

Έλα πάρε τώρα εσύ 18μηνίτη και βγάλε από το μυαλό του ότι δεν προορίζεται για μόνιμος, με όλα αυτά τα φοβερά και τρομερά που συμβαίνουν στη χώρα μας όλα αυτά τα χρόνια. Διαγκωνίζονται και στη κεντρική πολιτική σκηνή τα κόμματα υπέρ των ομήρων και έχουν γίνει πράγματα και θαύματα. Ποιος σχολικός  φύλακας τόλμαγε να πει ότι θα μονιμοποιηθεί, πριν τον μονιμοποιήσουμε φαρδιά-πλατιά με το Διάταγμα; Ποιος Δήμαρχος ήξερε ότι το πρόγραμμα 3+1 των ΑΜΕΑ θα τον έφερνε αντιμέτωπο με ένα δίλημμα: ή να οδηγήσει τον Δήμο σε πτώχευση ή να δείξει κοινωνική αναλγησία μη μονιμοποιώντας τους ΑΜΕΑ, που τους μονιμοποιεί ευθέως με δύο εξαιρέσεις του Διατάγματος 164. 

Αν δεν μπει τέλος σε αυτή τη διαδικασία, αγαπητοί συνάδελφοι, κατά την ταπεινή μου άποψη όλα αυτά για τα οποία συζητάμε δεν μπορούν να προχωρήσουν. Πώς θα ενεργοποιήσουμε εμείς; Ρωτήστε έναν Δήμαρχο, τολμάει να πάρει σήμερα και να ενεργοποιήσει το πρόγραμμα 3+1 των ΑΜΕΑ; Με βάση τις διατάξεις του Διατάγματος 164, τα έχουμε δώσει και γραπτά ερωτήματα στον κύριο Υπουργό και δεν έχουμε πάρει προφορικά μέχρι τώρα την απάντηση. 

Είναι ερωτηματικό μεγάλο αν μπορέσει να τον κρατήσει πάνω από 18 μήνες τον ΑΜΕΑ με βάση τις διατάξεις που έχει, εδώ δεν τον παίρνεις με πρόγραμμα 3+1. Υπάρχει κίνδυνος ο Δήμος να μπει σε μια περιπέτεια από την οποία δεν μπορεί να βγει ποτέ μετά. 

Είναι λοιπόν τρία προβλήματα εφαρμογής που τα λέω με αφορμή τις τοπικές πρωτοβουλίες, κυρίες και κύριοι, αγαπητοί συνάδελφοι, τα οποία νομίζω ότι θα πρέπει να τα αντιμετωπίσουμε αν θέλουμε πραγματικά να υπάρξει σοβαρή ενεργοποίηση της Αυτοδιοίκησης και θα κλείσω με τη σπουδαιότητα, γιατί αυτά δεν τα είπα για να αναιρέσω βέβαια αυτά που είπα στην αρχή, τη σπουδαιότητα που έχει το τοπικό επίπεδο. 

Θέλω λοιπόν να κλείσω λέγοντας το εξής: η ανάδειξη της σημασίας του τοπικού επιπέδου, που είναι και η βασικότερη των επιδιώξεών μας ως ΚΕΔΚΕ σε αυτή τη διημερίδα, κυρίες και κύριοι, δεν αποτελεί μια υπόθεση που αφορά κάποιους ειδικούς οι οποίοι γενικώς και αορίστως ασχολούνται σε θεωρητικό επίπεδο με τα ζητήματα του κράτους έτσι γιατί έχουν ιδιαίτερη έφεση.

Η υπόθεση της Αυτοδιοίκησης και του χτυπήματος του αφόρητου συγκεντρωτισμού από τον οποίο υποφέρει η χώρα είναι κατά την άποψή μου όχι απλά εθνική προτεραιότητα, είναι η πρώτη προτεραιότητα, είναι η απάντηση στα όσα πολύ ορθά είπε στην εισαγωγή του ο Υπουργός Εργασίας και τα προσυπογράφω, που αφορούν την προσέγγιση του ζητήματος και του διλήμματος ανταγωνιστικότητα ή απασχόληση; Έκανε μια πολύ ενδιαφέρουσα προσέγγιση ο κύριος Παναγιωτόπουλος, που πραγματικά και μένα με βρίσκει σύμφωνο. Να μπορέσουμε να δώσουμε μια δικιά μας αυθεντική απάντηση διαφορετική σε αυτό το δίλημμα το οποίο ομολογουμένως είναι πάρα πολύ δύσκολο για όσους ασχολούνται.

Εγώ λοιπόν θέλω να κλείσω λέγοντας δυο παραδείγματα που έχουν να κάνουν με το τίμημα του κόστους που πληρώνει η χώρα στο όνομα του συγκεντρωτισμού ο οποίος καλά κρατεί. Ας πάμε στην απασχόληση για το πρώτο παράδειγμα. Στη Δανία καταφέρανε και μειώσανε στο μισό την ανεργία μέσα σε τρία χρόνια με μια πολιτική απόφαση: καταργήσανε τις κεντρικές υπηρεσίες του Υπουργείου Εργασίας και του εκεί ΟΑΕΔ, τις αποκέντρωσαν σε όλες τις Περιφέρειες και τους Δήμους. Αυτά να τα ακούνε οι άνεργοι και κάποιοι πρέπει να απολογούνται για ποιο λόγο τα πράγματα παραμένουν πεισματικά στην Ελλάδα ως έχουν.

Ανταγωνιστικότητα: Εδώ η Ελλάδα κρατάει τα πρωτεία ως γνωστόν, είμαστε οι τελευταίοι των τελευταίων ως γνωστόν. Υπάρχουν δυο-τρία Ινστιντούτα τα οποία κατατάσσουν με κριτήριο την ανταγωνιστικότητα τις χώρες. Τα διεθνή φόρα έχουν πρώτη ή δεύτερη τη Σουηδία. Παρότι ότι σηκώνει στη πλάτη της ένα κυριολεκτικά δαπανηρό και δυσδάστακτο κράτος πρόνοιας. Μπείτε στο κόπο να δείτε στα διεθνή Ινστιντούτα που κατατάσσουν τις οικονομίες, τους 100 περίπου δείκτες με τους οποίους κατατάσσουν. Αν τις δείτε τις λίστες, θα δείτε με έκπληξη ότι οι περισσότεροι δείκτες αποτελούν τοπική υπόθεση ή θα μπορούσαν να αποτελούν τοπική υπόθεση. Κάποιοι συστηματικά οργάνωσαν με εντελώς άλλο τρόπο τις κοινωνίες και τα κράτη με συγκεκριμένα αποτελέσματα. Καιρός είναι να το κάνουμε και εμείς.

